text: অভিজিৎ জেএনইউ - abhijit jnu | Eisamay
  abhijit jnu
  অভিজিৎ জেএনইউ
  EiSamay.Com | Updated: 07 Jan 2020, 09:00:00 AM
  জেএনইউ-তে যা ঘটেছে, তাতে বিশ্বের দরবারে দেশের ভাবমূর্তি নিয়ে চিন্তার অবকাশ থাকছে বলে মনে করেন নোবেলজয়ী অর্থনীতিবিদ অভিজিৎ বিনায়ক বন্দ্যোপাধ্যায়। ...
  নাৎসি প্রসঙ্গ প্রাক্তনী
  অভিজিতের গলায়
  নয়াদিল্লি: জেএনইউ-তে যা ঘটেছে, তাতে বিশ্বের দরবারে দেশের ভাবমূর্তি নিয়ে চিন্তার অবকাশ থাকছে বলে মনে করেন নোবেলজয়ী অর্থনীতিবিদ অভিজিৎ বিনায়ক বন্দ্যোপাধ্যায়। ক্যাম্পাসে দুষ্কৃতী হামলা প্রসঙ্গে সোমবার এ কথা বলেন জেএনইউ-র প্রাক্তনী অভিজিৎ। তাঁর আবেদন, পড়ুয়া, গবেষক এবং শিক্ষকদের উপরে মুখোশধারীদের হামলার নেপথ্যে সত্যটি খুঁজে বের করুক সরকার। জার্মানির কুখ্যাত নাৎসি শাসনের প্রসঙ্গ টেনে বর্তমান পরিস্থিতি সম্পর্কে অভিজিতের তাৎপর্যপূর্ণ পর্যবেক্ষণ, 'আমার মনে হয়, যে কোনও ভারতীয়, যিনি দেশের ভাবমূর্তিকে গুরুত্ব দেন, তিনি দুশ্চিন্তাগ্রস্ত হবেন। জার্মানি যখন নাৎসি শাসনের দিকে যাচ্ছিল, সেই সময়ের প্রতিধ্বনি এই পরিস্থিতিতে রয়েছে।'
  রবিবারের হামলা নিয়ে জেএনইউ-র রেজিস্ট্রারের বক্তব্য ঘিরে ইতিমধ্যেই জলঘোলা হয়েছে। গোলমালের জন্য হস্টেলের ফি-বৃদ্ধিতে ছাত্রছাত্রীদের প্রতিবাদকেই দায়ী করা হয়েছে সেই বিবৃতিতে। এ নিয়ে প্রশ্ন করা হলে সংবাদমাধ্যমকে অভিজিৎ বলেন, 'ঠিক কী হয়েছিল, সে সত্য সরকারের প্রতিষ্ঠা করা উচিত। অভিযোগ, পাল্টা অভিযোগের কোরাসে তা যেন ডুবতে দেওয়া না হয়।'
  এই শিক্ষাপ্রতিষ্ঠানের ছাত্র থাকাকালীন অভিজিৎ নিজেও পুলিশি ঝামেলায় জড়িয়েছিলেন। সম্প্রতি নোবেল জয়ের পরে বিভিন্ন অবকাশে সেই ঘটনার স্মৃতিচারণ তিনি করেছেন। তৎকালীন ছাত্র সংগঠনের সভাপতির গ্রেপ্তারির প্রতিবাদ করায় তাঁকে দিন দশেক তিহার জেলে থাকতে হয়েছিল, সে কথা অকপটে বলেছেন অভিজিৎ। ১৯৮৩-র গ্রীষ্মে জেএনইউ-র পড়ুয়ারা উপাচার্যকে তাঁর বাড়িতেই ঘেরাও করেছিলেন বহুবার। সেই আন্দোলনে ছিলেন অভিজিৎও। ২০১৬ সালে জেএনইউ-তে গোলমালের সময়ে একটি সর্বভারতীয় ইংরেজি দৈনিকে সেই ঘটনা প্রসঙ্গে অভিজিৎ লিখেছিলেন, 'আমাদের মারধর করা হয়েছিল। আমাকে নিয়ে যাওয়া হয় তিহার জেলে। দেশদ্রোহিতার অভিযোগ আনা হয়নি। কিন্তু খুনের চেষ্টা এবং অন্য অভিযোগ ছিল। শেষমেশ সে সব অভিযোগ তুলে নেওয়া হয়। কিন্তু তার আগে দশদিনের মতো তিহার-বাস হয়ে গিয়েছিল।'
  রবিবারের ঘটনায় আহতদের নিয়ে চিন্তিত জেএনইউ-র এই প্রাক্তনী। তিনি বলেছেন, 'আহতদের নিয়ে আমি সত্যিই দুশ্চিন্তায়। ওঁরা সকলে দ্রুত সুস্থ হয়ে উঠুন, সেটাই চাইছি।'